घटना रसिन गांव के गौसाड़ मजरे की है। सोमवार को एक परिवार में शादी की खुशियां तब गम में बदल गईं जब परिवार के बड़े बेटे भगवानदीन (38) पुत्र भूरा ने अपने छोटे भाई राकेश की शादी के एक दिन पहले ही फांसी लगाकर जान दे दी। भगवानदीन शादी के लगभग दो साल बाद से ही अपने पिता व दोनों छोटे भाइयों राजेंद्र व राकेश से नाराज होकर गांव में ही कुछ दूरी पर घर बनाकर अलग रहता था। उसके दो बच्चे दिनेश(15) व उमेश(12) हैं। पोस्टमार्टम हाउस पहुंचे उसके पिता भूरा ने बताया कि बड़ा बेटा उससे किसी बात को लेकर नाराज रहता था और घर आना जाना तक नहीं था। बताया कि 13 जून को उसके घर में छोटे बेटे राकेश की शादी है, जिसमें शामिल होने के लिए वह पुत्रवधू पियरिया को घर ले लाया था। जबकि भगवानदीन ने बहू से शादी में शामिल होने से मना किया था।